	
KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2024. március 20-i ülésére)


TÁRGY:	INGÓ VAGYON INGYENES TULAJDONBA VÉTELE


A Budapest-Belgrád vasútvonal fejlesztésével összefüggésben a nyomvonal mentén 2021. évben nagy mennyiségű fa kivágására került sor. A vasút nyomvonala, így az itt kivágásra került famennyiség is a Magyar Állam tulajdonát képezi. 

A MÁV Magyar Államvasutak Zrt., mint vagyonkezelő 2024. január 22. napján a kitermelt fa mennyiségét felmérte és minőségi átsorolását kezdeményezte, annak állagromlására tekintettel. A helyszíni szemle során a szakértő megállapította, hogy a faanyag depónia egésze tekintetében korhadás, továbbá a vízvesztés következtében térfogatcsökkenés tapasztalható.
A felmérés alapján Kiskőrös közigazgatási területét érintően 337,34 m3 lágylombos és 64,24 m3 keménylombos fa került kitermelésre. 
A faanyag depónia értékének megállapítása folyamatban van. 

A helyszíni szemlén tapasztaltakra tekintettel a faanyag ipari célú felhasználásra nem alkalmas, ezért az Önkormányzat a faanyag depóniát szociális tűzifa céljára térítésmentesen tulajdonba kívánja venni.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés „8a. pontja szerinti szociális szolgáltatások és ellátások, amelyek keretében települési támogatás állapítható meg” alapján a helyi önkormányzat helyben biztosítható közfeladata a szociális szolgáltatások, melyre hivatkozva az állami vagyonról szóló 2007. évi. CVI. törvény 36. § (2) bekezdés c) pontja alapján az Önkormányzat kezdeményezheti a Magyar Állam tulajdonát képező, Kiskőrös közigazgatási területét érintő vasúti nyomvonal mentén kitermelt faanyag ingyenes tulajdonba vételét, a tulajdonosi joggyakorlónál.
Az ingyenes tulajdonba vételi eljárással kapcsolatosan felmerülő valamennyi költséget az Önkormányzat visel.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.


Kiskőrös, 2024. március 11.


Domonyi László sk.
polgármester
















HATÁROZAT-TERVEZET


Kiskőrös Város Önkormányzatának Képviselő-testülete
1. a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt.-nél (a továbbiakban: MNV Zrt.), mint tulajdonosi joggyakorlónál kezdeményezi és kérelmezi a Magyar Állam tulajdonában és a MÁV Magyar Államvasutak Zrt. vagyonkezelésében lévő Kiskőrös közigazgatási területén a vasút nyomvonalán kitermelt és deponált faanyag ingyenes önkormányzati tulajdonba adását.
2. a faanyag depóniát Magyarország helyi önkormányzatairól szóló 2011. CLXXXIX. törvény 13. § (1) bekezdés „8a. pontja szerinti szociális szolgáltatások és ellátások, amelyek keretében települési támogatás állapítható meg” közfeladatainak ellátása érdekében kívánja tulajdonba venni és a rászorulók részére szociális helyzetük javítása érdekében szociális tűzifa céljára hasznosítani.
3. nyilatkozik, hogy az ingyenes tulajdonba vétel során felmerülő valamennyi költséget Kiskőrös Város Önkormányzata viseli.
4. nyilatkozik, hogy a faanyag depónia nem áll védettség alatt.
5. felhatalmazza a polgármestert, hogy a faanyag depónia ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegye, az ingyenes önkormányzati tulajdonba adásra vonatkozó megállapodást aláírja.

Felelős:		polgármester
Határidő:	értelemszerűen

